Fico, Robert, poslanec NR SR (2022-10-06):
Ďakujem pekne, pán predseda. Budem stručný, len považujem za správne, keďže dve minúty by mi na to nepostačovali, reagovať na pravdepodobne jediné vystúpenie predstaviteľa vládnej koalície k tejto téme. A ja mám rád ľudí, ktorí idú do súboja, pokiaľ ten súboj má svoju kvalitu a svoj obsah. Pán poslanec Šeliga, ja som v mojom vystúpení nehovoril v mene žiadneho obvineného a už vôbec som nehovoril vo svojom mene. Za vami sedí pán poslanec Linhart, ktorý pred chvíľkou povedal, že bude chcieť k tejto téme vystúpiť a asi niečo povedať z osobnej skúsenosti. Pán poslanec Šeliga (povedané so smiechom), je právny štát, keď prídete na výsluch k vyšetrovateľovi, ktorý vás obviní, a vy zistíte, že vyšetrovateľ nečítal to uznesenie? Je právny štát, keď mu postavíte tri základné otázky, on netuší, čo v tom uznesení je napísané? Hovoríme o právnom štáte ako o súbore nejakých kvalít aj formálnych, aj obsahových. Ale my to, bohužiaľ, nemôžme dnes na Slovensku konštatovať. Tých zlyhaní je také obrovské množstvo, že ja som dnes chcel hovoriť cez niektoré konkrétne prípady o systéme. Tak teda ešte raz, prečo som vytiahol prípad pána Kučerku. Nie kvôli pánovi Kučerkovi, ja ho nepoznám. Ja som prvýkrát počul jeho meno, keď som sa dozvedel, že prokurátorka krajskej prokuratúry pani Kučerková, jeho manželka, dala trestné oznámenie, kde veľmi detailne informovala, ako sa k nemu správali JUDr. Šúrek a JUDr. Repa. Je právny štát, pán Šeliga, ja sa ťa spýtam inak, ak si zoberú toho obvineného alebo podozrivého do kancelárie a bez ohľadu na to, čo všetko bolo predmetom ich rozhovoru, mu hovoria veci, ktoré sú jasným vydieraním? Nemôžte mu povedať, že buď to urobíme potichu, alebo to urobíme na hulváta, poškodíme tvoju manželku a tvoje deti. Hodia ťa kukláči na zem, pristane ti vrtuľník, budeš srať krv ako Lajo. Toto je vydieranie. Potom ho prinútili sa priznať. Veď písal to ospravedlnenie, teda prepáčte, ospravedlniť, veď to ospravedlnenie písal prokurátor Hruška na ÚŠP. Všetky médiá hovorili, vidíte, Fico klamal. Prokurátori čo hovorili, Repa so Šúrekom? Vidíte, Fico klamal. A dnes je nahrávka, ktorá tvrdí, že Fico neklamal ani SMER, takže máme tu prokurátorov ÚŠP, ktorí vydierali a ktorí verejne klamali. A vy poviete, že nemáme právo o tomto hovoriť. Ja musím použiť konkrétny príklad, keď chcem poukázať, čo sa vlastne v tom štáte deje. Pán poslanec Šeliga, vznikol tu jeden zásadný problém v Slovenskej republike po roku 2020. Tak ste nastavili parametre, že ani neviem, čo všetko by ten minister alebo človek mal urobiť, aby bol odvolateľný. Boli ste kolegom bývalej ministerky spravodlivosti pani Kolíkovej. Ja teraz nebudem hovoriť jej rodinné zlyhanie, pretože ja si neviem predstaviť, že by môj brat, keby som ja bol predseda vlády, zarábal milióny na RTVS, ale on zarába a vy hovoríte, že to je v poriadku, nová móda, v poriadku. To znamená, keď príde nová vláda, tak vám nebude môcť vadiť, ak sa objavia rodinní príslušníci, ktorí budú napojení na verejné zdroje. Dobre, vykašľať sa teraz na... na brata pani Kolíkovej, ale poďme povedať niečo iné. Čo má ešte pani ministerka Kolíková alebo čo mala urobiť, aby napríklad niesla zodpovednosť za smrť advokáta Krivočenka vo väzbe? Je predseda evidentné, nie ja, veď to povedala ochrankyňa ľudských práv verejne v rozhodnutí, ktoré bolo zverejnené, že práva tohto advokáta vo väzbe boli porušené, lebo mu nebola poskytnutá zdravotná starostlivosť. Veď on tam zomrel v tej väzbe, sa udusil, už to konečne pochopte, udusil sa! A čo povedala Kolíková? Nemali sme pľúcnu ventiláciu. Ako nemali? 37 ich bolo! V ten deň bolo 37 pľúcnych ventilácií v blízkosti tej nemocnice. Nechala ho tam jednoducho zdochnúť v tej väzbe, lebo jej to bolo úplne jedno! Čo sa má ešte stať, pán poslanec Šeliga?! Kedy budeme vyvodzovať, preboha, politickú zodpovednosť voči týmto ľuďom?! Firma môjho brata by začala teraz strážiť Nemocnicu sv. Michala. Čo by ste tu vy robili? Skákali by ste do vzduchu, prepáčte, nebudem teraz a neberte to osobne, myslím, že vy ste spojený, myslím, že váš brat kupoval nejakú chatu od Štátnych lesov. Tak si to predstavte, že môj brat, a ja som vládny poslanec, významný predstaviteľ vládnej koalície, kúpi nejakú chatu od Štátnych lesov. No nech si užije, ja mu naozaj nezávidím. Ale zaviedli ste nový model. Jako všetko je zrazu v poriadku, čo od vás chceme, a preto hovoríme, že právny štát nefunguje, je, nech sa vyšetruje, čo sa má vyšetrovať, pán Šeliga. Veď predsa nikto nebráni dnes vyšetrovateľom, tak už naozaj my nebránime, pretože nás sa nikto nepýta, že či o piatej nám môžu alebo nemôžu vykopnúť dvere. A tie príhody by ste si mali niekde vypočuť od obvinených, čo všetko pozažívali, ako sa právali tí policajti k starým ľuďom, ako sa správali k deťom, aké tam boli slová, vyjadrenia, aká to bola zbytočná brutalita. Ja sa teraz nechcem, prepáčte, dotýkať žiadneho konkrétneho prípadu. Pani Jankovská má 43 kilogramov aj s topánkami. To načo bolo dobré, osem kukláčov po zuby ozbrojených ju vláčiť v reťaziach ako nejaké zviera?! Toto je právny štát?! To mi chcete povedať, že to je presne to, čo dnes potrebujeme v roku 2022? Čo by tak asi komu urobila? Idem ďalej. Nebudem obhajovať teraz Kajetána Kičuru. Kajetán Kičura nie je žiadny ani karatista, ani bitkár, ani nič. Zomrel mu otec a bol vo väzbe. Prečo ho nepustili na pohreb? No lebo ho potrebovali týrať. Ja neraz nehovorím o vine a treste. Hovorili sme o Kučerkovi, zomrel mu otec pod tlakom tohoto všetkého, čo sa tu dialo. Vyšetrujte, robte, ale robte všetko tak, aby to bolo v súlade so zákonom. Nemôže sa stať, pán poslanec Šeliga, že nám policajti na nahrávkach potvrdzujú, idem s tým za ministrom, minister ide s tým za Lipšicom, minister so všetkým súhlasí, minister preruší, preboha, zásah polície voči trom udavačom a tí poutekajú ako zajace, keď vhodíte medzi nich kameň. Toto nemá s právnym štátom nič spoločné. Pán poslanec, vždy som sa snažil vyvodzovať politickú zodpovednosť, keď sa niečo v krajine udialo. Vy ste spomínali ako Štefanova a ďalších ministrov. Pán minister, ukážte mi situáciu, kedy by nabral váš premiér Heger odvahu a zobral by koaličnému partnerovi rezort. My sme odvolali jedného ministra, druhého ministra a potom sme povedali: „Stačilo!“ V rozpore s koaličnou zmluvou som sa rozhodol a zobral som vtedajšej, opakujem, vtedajšej Slovenskej národnej strane pod vedením Jána Slotu, zobrať rezort a ten rezort prideliť pod našu, našu kontrolu. Ak boli zlyhania typu, že na ministerstve hospodárstva bolo nejaké verejné obstarávanie, kde v elektronickej súťaži vyhral nejaký vzdialený príbuzný ministra na upratovacie služby, alebo neviem, o čo tam išlo, musel okamžite odísť. Tak mi ukážte, čo ste vy urobili. Ukážte mi jeden prípad vyvodenia politickej zodpovednosti. Snáď mi nechcete povedať, že tí ministri sú všetci perfektní, nič nerobia a nemajú žiadny problém. Už len Kolíková je adeptkou na 11-násobné vyhodenie z vlády za tie veci. A to, čo urobili Krivočenkovi, to nebude nikdy odpustené. Nechali ho zadusiť sa a neposkytli mu elementárnu základnú zdravotnú starostlivosť, lebo im na tom vôbec nezáležalo. Samozrejme, Milan Lučanský je prípad sám osebe, ja nechcem teraz vnášať nejaké emócie. Hovorím o prípadoch, ktoré preukázateľne boli zlyhaním rezortu ministerstva spravodlivosti. Na záver, pán poslanec, nikto nechce rušiť, ja neviem, kde ste to zobrali, ja som o tom vôbec nehovoril, ja vôbec nemám záujem, a hovorím to za seba, ani na rušení Špecializovaného trestného súdu, ani na rušení Úradu špeciálnej prokuratúry. No veď fungujú a existujú, ale nie s takýmito gaunermi (povedané so smiechom), prepáčte. Vy hovoríte, že nám leží pán Lipšic v žalúdku. No tak teda to nám leží. Veď vy ste urobili špeciálneho prokurátora človekom, ktorý je nás politický oponent. Ako ja môžem očakávať od politického oponenta, ktorý je špeciálny prokurátor, že sa k nám bude správať demokraticky, nestranne? No tak mi to vysvetlite. Však má krv v očiach, keď ma vidí. Tak ako mám veriť v to, že keď on bude rozhodovať o veciach, že všetko bude v poriadku? On sa môže formálne vylúčiť 1 500-krát, stále je na čele Úradu špeciálnej prokuratúry. Je to monokratický orgán a riadi tých prokurátorov presne tak, ako chce. A to je iba jedna stránka veci, že to je politik, ktorý nás nenávidí. Politik, ktorý nenávidí druhú časť politického spektra, nemôže byť vo funkcii, kde sa vyžaduje nestrannosť. To je prvý, základný defekt. Druhý defekt, ja som mu to neželal, je to ľudská tragédia, no jednoducho mal dopravnú nehodu a stalo sa niečo. Ukážte mi krajinu na svete, kde je špeciálny prokurátor človek, ktorý zabil človeka na prechode pre chodcov. Ukážte mi krajinu, kde je špeciálny prokurátor, ktorý falšoval justičnú skúšku. Ukážte mi krajinu, kde došlo k získaniu bezpečnostnej previerky podvodom. A naviac je to zlý človek. A preto my tvrdíme, že tento človek, pán... pán poslanec Šeliga (povedané so smiechom), ja som si s ním zažil svoje. Prepáčte, teda už keď sa takto bavíme o tom vašom hrdinovi Lipšicovi. Zastupoval som Slovensko dlhé roky na Európskom súde pre ľudské práva, až som založil stranu SMER – sociálna demokracia a došlo rozhodnutie, že treba ma odvolať z funkcie, lebo že si na tom robím nejaké veľké piár. Tak minister spravodlivosti rozhodol, myslím, že to bol pán Čarnogurský, a vtedy bol asi vedúcim úradu alebo služobného úradu pán Lipšic. A dostal za úlohu, že mi má doručiť to rozhodnutie, že som bol odvolaný z funkcie. Všetci sme sedeli v kancelárii a čakali sme, lebo sme už o tom vedeli, že niekto príde, zaklope a povie, pán Fico, nehnevajte sa, ale taká je doba, založili ste si stranu, nie je to vhodné, choďte preč. Odomknuté dvere, podstrčili mi takto list pod dvere a utiekol preč. Toto je ten váš Lipšic, toto je celý ten problém! Takže nie likvidácia ÚŠP, ale musí odísť človek, ako je Lipšic. Nie likvidácia ÚŠP. Prosím vás, čo tam má ten Repa čo robiť? Po tomto ešte? Ako to nie je jediný prípad, pokiaľ sa bavíme o Kučerkovi. Však on tam má milión rôznych zlyhaní. Všade, kde je nejaká zloba, zlosť a zlyhanie, je Repa. Repa, Šúrek, Kliment... Kliment, Repa, Šúrek, ja ani nepočúvam v tomto štáte iné mená. To isté, pán poslanec, sa týka Špecializovaného trestného súdu, veď nech funguje. A nie je vám teraz nepríjemné vo svetle tej tragédie na Zochovej, koho ste urobili predsedu Špecializovaného trestného súdu? Videli ste na svete predsedu Špecializovaného trestného súdu, to je inštitúcia, keby som to počul vo Francúzsku alebo v Nemecku, tak sa roztrasiem od strachu. Oni mi povedali, viete, to je taký, on prvýkrát ho chytili, zobrali mu vodičák, potom druhýkrát havaroval, odmietol dychovú skúšku, krvnú skúšku, ale urobili sme ho za odmenu predsedom Špecializovaného trestného súdu. Mám vám ukázať. koľko podaní sme podávali na Záleskú za hrubé profesionálne etické zlyhania? Aká je odpoveď pani Kolíkovej? Že ona má na to iný právny názor. Čo máme robiť so sudcami, pán Šeliga, keď Ústavný súd konštatuje vo viacerých prípadoch, že sudca hrubo porušil základné ľudské práva. Načo sú nám takí sudcovia, ktorí porušujú základné ľudské práva? Vyšetrujte, zatvárajte, dávajte vysoké tresty, len to, preboha, robte v súlade so zákonom a demokraticky, ako sa to robí v normálnej, civilizovanej spoločnosti. Vrátili ste, pán Šeliga, nehnevajte sa, fašistické metódy do polície a na prokuratúru a hovorím to s plnou vážnosťou. Vy si asi neuvedomujete, aká je atmosféra v orgánoch činných v trestnom konaní. Tam je jedna vojna teraz. A tá vojna vybuchne, pretože začínajú vnímať mnohí vyšetrovatelia a prokurátori, že nechceme byť súčasťou týchto svinstiev. Dávajú od toho ruky preč. Prečo sa objavujú prepisy esemeskových nahrávok, prečo sa objavujú nahrávky všelijaké a dôkazy? No lebo začínajú nosiť, posielajú. No tak na toto ja už pozerať nebudem, s týmto ja už nechcem mať nič spoločné. A už nechcem ani hovoriť o spôsobe odmeňovania týchto ľudí, že čím horší je, tak tým má vyšší plat a vyššiu funkciu. A čím je lepší, tak je prvý v rade vyhodený a poslaný niekde inde. Ja som ani jednou vetou v mojom vystúpení, pán poslanec Šeliga, nepovedal nič o mojom prípade. To by som sa tu musel zabávať tri hodiny a by ste sa chytali za bruchá, čo toto je celé za nezmysel. A na čo to bolo dobré? No jednoducho chceli ste mi zatvoriť ústa. Prečo ste ma chceli dať do väzby? Za čo? Za dve tlačové konferencie, za dve tlačové konferencie? Ja nie som obvinený z korupcie. Ja som obvinený preto, že som urobil s Kaliňákom dve tlačové konferencie, kde sme hovorili o zlodejstvách vášho bývalého šéfa Kisku a pána Matoviča. A za to ste ma chceli zatvoriť aspoň na dva roky do väzby. V poriadku, ja som sa nesťažoval a ani sa nesťažujem. Povedal som, našťastie mám energiu, možnosti a schopnosti sa brániť, ale brániť aj iných ľudí. A budem to robiť. Slovensko nie je právny štát, pán Šeliga, veľmi, veľmi sa mýlite. A pokiaľ môžete, skúste ešte otočiť. Skúste ešte otočiť a povedať, poďme sa aspoň na to pozrieť. To, že hovorí Heger o sebe, že je svätý, ešte neznamená, že je svätý. To, že Matovič rozpráva veci, ktoré hovorí, ešte neznamená, že to je automaticky pravda. Keby som ja, pán Šeliga, objedal pomôcky proti covidu od firmy, ktorej majiteľ je konateľ školy, do tej školy chodia moje dve malé deti a moja manželka je v správnej rade tej školy, ma tu roztrháte. Tuná takto dáte velikánsku vatru, 300 kg ohňa a ma vyženiete z tejto budovy. Ale, samozrejme, pri vás to neplatí, pretože vy nekradnete, vy nerobíte nič zlé, vy ste perfektní, lebo ste nastavili nový štandard. Patrí sa, aby rodinní príslušníci dostali v tomto štáte, čo len chcú, lebo to ste vy. Hm, takto to nefunguje. Takže, pán poslanec, ubezpečujem vás, hovorím to veľmi vážne. Žiadne rušenie ÚŠP, žiadne rušenie Špecializovaného trestného sudu, ale mnohí ľudia za hrubé zlyhania, hrubé zlyhania, musia odísť. Ja ich ani neposielam do väzenia, to už nech si vybaví potom s nimi polícia, prokuratúra, ak budú mať pocit, že spáchali popritom aj nejaké trestné činy. Vidíte, od marca je tu začaté trestné stíhanie vo veci vydierania. Veď ja som si to nevymyslel. Vy ste sa ma pýtali, že prečo otváram tému Kučerka, no to, lebo Generálna prokuratúra cez krajskú prokuratúru začala trestné stíhanie vo veci, a tam sa priamo spomínajú tí prokurátori. Môže sa vôbec objaviť na svete v demokratickom právnom štáte situácia, že prokurátori Špeciálnej prokuratúry sú spomínaní v uznesení iného prokurátora v spojitosti s vydieraním? Nebláznime. To je celé, čo som chcel, pretože nemal som v dvojminútovom priestore čas na vás reagovať, ale vážim si vaše vystúpenie, pretože aspoň jeden ste sa postavili. Nevidím tu nikoho z týchto, kto by mal odvahu niečo prísť povedať, lebo ani netušia, čo by, samozrejme, povedali. Ďakujem pekne. (Potlesk.)